**Uutispaasto**

Viikko sitten alkoi paastonaika ja viime perjantaina vietettiin Ukrainan sodan vuosipäivää. Nämä kaksi asiaa ovat pyörineet mielessäni koko viikon. Liittyvätkö paasto ja sota jollain tapaa toisiinsa?

Paastonaika kestää 40 päivää ja päättyy pääsiäiseen. Paaston idea on siinä, että ihminen laittaa tietoisesti sivuun asioita, jotka kuuluvat tavalliseen elämänmenoon. Monesti paastoon kuuluu hillitympi syöminen ja luopuminen sellaisista asioista, joiden ympärillä arki tuntuu pyörivän ehkä liikaakin. Paasto luo etäisyyttä ihmisen arkielämään ja pysäyttää miettimään sen lainalaisuuksia. Tällä tavalla paasto eroaa vaikkapa laihdutuskuurista, jonka päämääränä on tehdä etäisyyttä navan ja vyönsoljen välille.

Ukrainan sota on puolestaan saanut miettimään, että miksi sen piti alkaa? Hyökkääjällä on jo ennestään valtavasti maata. Valtakuntaa asuttaa yli sata miljoonaa ihmistä. Kaukaa katsottuna herää helposti sellainen ajatus, että siinä olisi ihan tarpeeksi tekemistä yhdelle hallitsijalle. Miksi pitää olla aina vain enemmän? Miksi pitää olla ääretön määrä kärsimystä, että yksi raja siirtyisi paikasta toiseen? Mitä jos ihminen vain tyytyisi vähempään ja nauttisi siitä? Eikö siitä seuraisi kaikille vain vähemmän kärsimystä ja enemmän elämää?

Onneksi minulla on viisas opettaja. Häneltä voin kysyä neuvoa silloin, kun maailmanmeno äityy käsittämättömäksi. Ukrainan sotaa koskeviin kysymyksiini opettaja vastasi näin: “*Ota ensin tukki omasta silmästäsi, senkin teeskentelijä.*”*(Matt. 7:5)* Vastaus ei tällä kertaa ollut minulle kovin mieluinen. Minun on kuitenkin pakko myöntää, että oikeassahan hän on. Paastonaikana minun on tarkoitus pysähtyä oman elämäni äärelle. Minun ei tarvitse tietää mitä maailmalla tapahtuu. Se on Jumalan hommaa. Minun olisi kuitenkin hyvä tietää mitä minun omassa elämässäni tapahtuu. Se on sekä minun, että Jumalan hommaa. Kun siirryn hetkeksi syrjään uutisvirrasta, olo rauhoittuu kummasti. Suuret kysymykset unohtuvat ja mieli keskittyy siihen mitä on tässä ihan lähellä. Ilman lehtiä, kännykkää ja tietokonetta tulee aina välillä tylsää. Kun ei ole mitään muutakaan tekemistä, hoksaan jututtaa Jumalaa ajankulukseni. Miten meillä menee noin niinkun sinun mielestäsi? Olenko minä omalla paikallani tässä elämässä? Aiheutanko minä itselleni ja tälle maailmalle kärsimystä liialla ahneudella? Aiheutanko itselleni pettymyksiä asettamalla liian suuria odotuksia?

Näiden kysymysten kanssa menin taas opettajan juttusille. Tällä kertaa hän vastasi näin: *“Joka varjelee elämäänsä, kadottaa sen, mutta joka elämänsä minun tähteni kadottaa, on sen löytävä.”(Matt. 10:39)* Tällä kertaa opettajan vastaus oli ärsyttävän salamyhkäinen. Voisiko hän tarkoittaa sitä, että jos siivoaisin elämästäni syrjään asioita, jotka ovat oman ihmismieleni keksintöä, niin Jumala antaisi niiden tilalle jotain parempaa?

Ari Kokkonen

Vs. seurakuntapastori